Comunicat de presă, 20.06.2018

**Sondaj FSLI: Angajaţii din educaţie vor cheltui sub 2.000 de lei în concediu**

**Federaţia Sindicatelor Libere din Învăţământ a realizat un sondaj de opinie în rândul angajaţilor din sistemul de educaţie privind acordarea voucherelor de vacanţă şi bugetul alocat pentru concediul din acest an. Rezultatele acestui sondaj arată că 93,5% dintre cei care au răspuns susţin că vor folosi voucherele de vacanţă, iar cei mai mulţi angajaţi au alocat maximum 2.000 de lei pentru cheltuielile cu transportul, cazarea şi masa aferente sejurului de vară din acest an.**

93,5 la sută dintre cei care au participat la acest sondaj de opinie spun că vor folosi voucherele de vacanţă, acordare de stat, în valoare totală de 1.450 de lei.

În privinţa bugetului alocat concediului din acest an, 72,9% dintre respondenţi spun că vor cheltui maximum 2.000 de lei, în condiţiile în care alte studii de piaţă arată că cei mai mulţi români cheltuiesc între 2.300 şi 4.600 de lei, în medie, pentru concediu.

Sondajul realizat de FSLI arată şi că 16,9% dintre participanţi au declarat că alocă o sumă mai mare de 2.000 de lei pentru vacanţa din acest an. Totodată, 11,6 % dintre angajaţii din sistemul de învăţământ care au participat la acest sondaj de opinie susţin că nu au bani să meargă în concediu.

Potrivit rezultatelor, pentru cei mai mulţi dintre cei care vor merge în concediu, bugetul alocat cheltuielilor cu transportul, cazarea şi masa, este acelaşi de anul trecut.

Sondajul mai arată că 59% dintre participanţi şi-au petrecut ultimul concediu în 2017, cei mai mulţi în timpul verii, ceea ce se va întâmpla şi în acest an.

Sondajul a fost realizat în perioada 3 – 23 mai 2018, atât în mediul online, cât şi prin aplicarea unor chestionare direct în unităţile de învăţământ. În total, la sondaj au participat 5.628 de angajaţi din sistemul de educaţie: personal didactic, didactic auxiliar şi nedidactic. La acest sondaj au răspuns angajaţi din educaţie din: Arad, Bacău, Bihor, Călăraşi, Constanţa, Cluj, Galaţi, Harghita, Iaşi, Suceava şi Vrancea.

**Pentru informaţii suplimentare și declarații:**

**Simion Hancescu, preşedinte FSLI: 0722.779.716**

**George Purcaru, prim-vicepreşedinte: 0744.242.804**

**Secretar general FSLI, Cornelia Popa-Stavri: 0732.723.066**